b'\n_START_ARTICLE_\nKivis (vaisius)\n_START_PARAGRAPH_\nKiviai\xc2\xa0\xe2\x80\x93 subtropikuose ir vidutin\xc4\x97se platumose augantys aktinidijini\xc5\xb3 (Actinidiaceae) \xc5\xa1eimos, aktinidij\xc5\xb3 (Actinidia) gen\xc4\x8diai priklausan\xc4\x8dios kivin\xc4\x97s aktinidijos vaisiai. Kai kur jie vadinami kini\xc5\xa1kais agrastais.\n_START_SECTION_\nPavadinimo kilm\xc4\x97\n_START_PARAGRAPH_\nVaisiaus pavadinimas kilo nuo Naujosios Zelandijos simbolio\xc2\xa0\xe2\x80\x93 pauk\xc5\xa1\xc4\x8dio kivio, kadangi jo forma ir spalva pana\xc5\xa1i \xc4\xaf \xc5\xa1\xc4\xaf pauk\xc5\xa1t\xc4\xaf. Firma, pirm\xc4\x85 kart\xc4\x85 prista\xc4\x8diusi kivius \xc4\xaf rink\xc4\x85, vadinosi \xe2\x80\x9eKiwi\xe2\x80\x9c, o jos emblemoje pavaizduotas pauk\xc5\xa1tis kivis.\n_START_SECTION_\nIstorija\n_START_PARAGRAPH_\nXX a. prad\xc5\xbeioje laukin\xc4\x97 aktinidija, kurios vaisius sv\xc4\x97r\xc4\x97 tik 30 g, buvo atve\xc5\xbeta \xc4\xaf Nauj\xc4\x85j\xc4\x85 Zelandij\xc4\x85. Ten i\xc5\xa1vesta kult\xc5\xabrin\xc4\x97 stambiavais\xc4\x97 kini\xc5\xa1ka aktinidija, kurios vaisiaus svoris siekia 100 g, \xc5\xbeymiai pager\xc4\x97jo skonin\xc4\x97s savyb\xc4\x97s._NEWLINE_Dabartiniais laikais kiviai auginami daugelyje subtropinio klimato \xc5\xa1alyse, ypa\xc4\x8d Italijoje, Naujojoje Zelandijoje, \xc4\x8cil\xc4\x97je.\n_START_SECTION_\nVaisiai\n_START_PARAGRAPH_\nKiviai yra kiau\xc5\xa1inio formos, \xc5\xbealiu sultingu mink\xc5\xa1timu ir ma\xc5\xbeomis juodomis s\xc4\x97klomis uogos, kurias veda vijoklinis augalas (Actinidia chinensis). Da\xc5\xbeniausios aktinidijos r\xc5\xab\xc5\xa1ies Actinidia deliciosa kivio vaisi\xc5\xb3 ilgis yra apie 6\xc2\xa0cm, skersmuo\xc2\xa0\xe2\x80\x93 apie 4,5\xe2\x80\x935,5\xc2\xa0cm. Kivi\xc5\xb3 svoris\xc2\xa0\xe2\x80\x93 86\xe2\x80\x9390 gram\xc5\xb3. Odel\xc4\x97 \xc5\xbealsvai ruda, padengta smulkiais p\xc5\xabkeliais. Auginami specialiuose soduose, sklypuose. Yra i\xc5\xa1vesta \xe2\x80\x9eGold kiwi\xe2\x80\x9c r\xc5\xab\xc5\xa1is, kurios mink\xc5\xa1timas geltonos spalvos.\n_START_SECTION_\nMityba\n_START_PARAGRAPH_\nKivis gausus vitamino C, kuris stiprina imunin\xc4\x99 sistem\xc4\x85. Jie veikia kaip antioksidantai, stiprina organizmo gyvybines funkcijas, palaiko odos elastingum\xc4\x85. Juose esantis magnis stiprina raumenis. Suvalg\xc4\x99 vien\xc4\x85 kivi per dien\xc4\x85 gauname vis\xc4\x85 vitamino C reikiam\xc4\x85 doz\xc4\x99 rekomenduojam\xc4\x85 paros normos._NEWLINE_Kivi\xc5\xb3 skonis apib\xc5\xabdinamas kaip agrast\xc5\xb3, \xc5\xbeemuogi\xc5\xb3, banan\xc5\xb3, melion\xc5\xb3, obuoli\xc5\xb3 ir ananas\xc5\xb3 aromat\xc5\xb3 derinys._NEWLINE_Kivis valgomas \xc5\xa1vie\xc5\xbeias, nuluptas ir supjaustytas grie\xc5\xbein\xc4\x97liais ar perpjautas pusiau, jo dedama \xc4\xaf dar\xc5\xbeovi\xc5\xb3 mi\xc5\xa1raines ar tyres, ledus ir \xc5\xa1erbetus. I\xc5\xa1 vaisi\xc5\xb3 verdama uogien\xc4\x97, d\xc5\xbeemas, marmeladas, \xc5\xbeel\xc4\x97, gaminamas likeris ir vynas.'